DA Den Europæiske Unions Tidende CE 84/455

(2004/C 84 E/0530)

SKRIFTLIG FORESPØRGSEL E-3897/02

af Ilda Figueiredo (GUE/NGL) til Kommissionen

(14. januar 2003)

Om: Udgifterne i forbindelse med udvidelsen og de nuværende medlemsstaters bidrag

Den 17. december 2002 offentliggjorde The International Herald Tribune en artikel med overskriften »EU gets >a bargain< in expanding East«, dvs. at EU's østudvidelse har været »en god handel«. Det fastslås i artiklen af Thomas Fuller, at de reelle omkostninger i forbindelse med østudvidelsen har været på omkring 10,3 mio. EUR (10,5 mio. USD), i henhold til dokumenter, som Kommissionen har offentliggjort den 16. december. Desuden blev det oplyst, at medlem af Kommissionen, Michaele Schreyer skal have oplyst, hvor meget hver enkelt nye medlemsstat ville modtage, og hvor meget de nuværende medlemsstater skulle betale, især Det Forenede Kongerige.

Jeg vil på denne baggrund gerne have følgende oplyst:

1. Hvor meget vil hver af de nye medlemsstater modtage, og hvor meget skal hver af de nuværende medlemsstater betale for hvert af de tre år, der følger efter udvidelsen, dvs. hvor store er de enkelte medlemsstaters kontante bidrag i EU-25 fra 2004 til 2006?

2. Hvordan skal de midler, som er til rådighed for udvidelsen i henhold til konklusionerne fra Det Europæiske Råd i København fordeles på hver enkelt af de nye medlemsstater for hvert år?

3. Hvilke skøn opererer Kommissionen med om fordelene ved samhandelen for hver af de nuværende medlemsstater på baggrund af prognoserne for forøgelsen af ud- og indførsel?

Svar afgivet på Kommissionens vegne af Günter Verheugen

(20. februar 2003)

Kommissionen har på baggrund af konklusionerne fra Det Europæiske Råds møde i København den 13. december 2002 offentliggjort en tabel på Generaldirektorat for Udvidelses webside over de samlede forpligtelsesbevillinger i den finansieringspakke, der blev aftalt i København for årene 2004-2005-2006. Tabellen findes på: (http://europa.eu.int/comm/enlargement/negotiations/pdf/financial_package.pdf).

På samme websted findes også finansieringsrammen, der blev aftalt i København, med angivelse af de samlede forpligtelsesbevillinger for hvert område og om muligt fordelingen på nye medlemsstater: (http://europa.eu.int/comm/enlargement/negotiations/pdf/financial_framework.pdf).

Betalingerne fra EU's budget til de nye medlemsstater i perioden 2004-2006 og de forventede bidrag fra de nye medlemsstater til EU's budget i samme periode afhænger af, hvordan EU-budgettet gennemføres i fremtiden. Det er derfor umuligt at forudsige den nøjagtige størrelse af de kommende overførsler. Det ærede medlem og Europa-Parlamentets sekretariat vil imidlertid få tilsendt tabeller over vejledende skøn af nettosaldoen for årene 2004-2005-2006 for hver medlemsstat, som er udarbejdet på grundlag af den metode, der blev anvendt under tiltrædelsesforhandlingerne til at vurdere den fremtidige nettobudgetstilling.

Det er umuligt at forudsige nøjagtigt, hvor stort de nuværende medlemsstaters bidrag til EU's budget i perioden 2004-2006 bliver, da det som ovenfor nævnt afhænger af en række faktorer, blandt andet af den fremtidige gennemførelse af EU's budget og af medlemsstaternes vækstrate. Rapporten på følgende websted indeholder dog oplysninger om de nuværende medlemsstaters andel af udgifterne til EU-budgettet: (http:// europa.eu.int/comm/budget/pdf/agenda2000/report2001_en.pdf).

Med hensyn til den økonomiske gevinst ved udvidelsen er der ingen tvivl om, at hele udvidelsesprocessen allerede har givet økonomiske fordele både for de nuværende og kommende medlemsstater i takt med, at markederne er blevet mere åbne, og handelen er steget. Udvidelsens positive økonomiske indflydelse er beskrevet nærmere i Kommissionens undersøgelse, der blev offentliggjort i 2001 og findes på Generaldirektoratet for Økonomiske og Finansielle Anliggenders websted: (http://europa.eu.int/comm/economy_finance/publications/enlargement_papers/enlargementpapers04_en.htm)

Der findes en række specifikke undersøgelser af omkostninger og fordele ved EU's udvidelse på Generaldirektoratet for Budgets websted: (http://europa.eu.int/comm/budget/financing/enlargement_en.htm)

Udvidelsen er naturligvis ikke bare et spørgsmål om at sammenholde økonomiske udgifter og handelsfordele. Udvidelsen er en del af en historisk udvikling, hvor alle deltagere i hele Europa vil nyde godt af større sikkerhed og stabilitet.